BEGRUNDELSE

1. BAGGRUND FOR FORSLAGET

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at undgå visse former for momssvig eller -unddragelse.

Ved brev registreret i Kommissionen den 8. april 2013 anmodede Den Italienske Republik om tilladelse til fortsat at afgiftsfritage afgiftspligtige personer, hvis årlige omsætning ikke overstiger et vis tærskel, og samtidig hæve denne tærskel fra 30 000 til 65 000 EUR. I overensstemmelse med momsdirektivets artikel 395, stk. 2, underrettede Kommissionen ved brev af 10. juni 2013 de øvrige medlemsstater om Den Italienske Republiks anmodning. Ved brev af 14. juni 2013 underrettede Kommissionen Den Italienske Republik om, at den rådede over alle de oplysninger, den fandt nødvendige for at kunne vurdere anmodningen.

Generel baggrund

Det følger af kapitel 1 i afsnit XII i momsdirektivet, at medlemsstaterne har mulighed for at anvende særordninger for små virksomheder, herunder mulighed for at indrømme afgiftsfritagelse til afgiftspligtige personer med en årlig omsætning under et vist beløb. Afgiftsfritagelsen indebærer, at en afgiftspligtig person ikke skal opkræve moms på leveringer og følgelig heller ikke kan fradrage indgående moms.

Denne foranstaltning blev første gang indført i medfør af bestemmelserne i Rådets direktiv 67/228/EØF[1]. De medlemsstater, som ikke udnyttede den i denne bestemmelse anførte mulighed, kunne efterfølgende, i henhold til artikel 24, stk. 2, litra b), i direktiv 77/388/EØF, som nu er indarbejdet som momsdirektivets artikel 285, stk. 1, kun indrømme momsfritagelse for afgiftspligtige personer, hvis årlige omsætning ikke overstiger 5 000 EUR. Den Italienske Republik har ikke udnyttet den i artikel 14 i Rådets direktiv 67/228/EØF omhandlede mulighed.

På grund af det store antal afgiftspligtige personer med en meget lav årlig omsætning anmodede Den Italienske Republik om en fritagelse i 2007 for afgiftspligtige personer med en årlig omsætning på under 30 000 EUR med det formål at forenkle de småhandlendes momsforpligtelser og lette de nationale skattemyndigheders afgiftsopkrævning. Denne fravigelse blev indrømmet ved Rådets beslutning 2008/737/EF[2] med virkning til den 31. december 2010 og efterfølgende forlænget ved Rådets afgørelse 2010/688/EU[3] til den 31. december 2013. Den Italienske Republik har nu anmodet om, at foranstaltningen, som er frivillig for afgiftspligtige personer, bliver forlænget til den 31. december 2016. Den Italienske Republik har ligeledes anmodet om, at tærsklen for den årlige omsætning hæves til 65 000 EUR. Ved at hæve tærsklen vil Italien gøre foranstaltningen tilgængelig for et større antal SMV'er. Dette er i overensstemmelse med Kommissionens meddelelse Tænk småt først - En "Small Business Act" for Europa (KOM(2008) 394 af 25. juni 2008), som opfordrer medlemsstaterne til at tage hensyn til SMV'ernes specielle karakteristika, når de udarbejder lovgivning, og forenkle reglerne. Derudover er der ikke blevet konstateret problemer med anvendelsen af foranstaltningen eller i tilsynet af de virksomheder, der er omfattet heraf.

Kommissionen har i sit forslag af 29. oktober 2004 til et direktiv om forenkling af de momsmæssige forpligtelser (KOM(2004) 728 endelig)[4] indført bestemmelser, der giver medlemsstaterne tilladelse til at indrømme afgiftsfritagelse til afgiftspligtige personer, hvis årsomsætning ikke overstiger 100 000 EUR, og mulighed for en årlig regulering af dette beløb. Rådet er imidlertid endnu ikke nået til enighed om dette forslag.

Ud fra de oplysninger, som Den Italienske Republik har fremlagt, vil foranstaltningens virkning på de samlede afgiftsindtægter fra det endelige forbrug tilsyneladende være ubetydelig.

Det foreslås derfor, at fravigelsen skal gælde i endnu en periode, nemlig (alt efter hvilken dato der kommer først) indtil enten den 31. december 2016 eller tidspunktet for ikrafttrædelsen af et direktiv, hvori der fastsættes en tærskel for den årlige omsætning, under hvilken en afgiftspligtig person kan fritages for moms, og at tærsklen hæves til 65 000 EUR.

Gældende bestemmelser på det område, forslaget vedrører

I 2004 foreslog Kommissionen bl.a. at hæve tærsklen for den årlige omsætning, under hvilken medlemsstaterne kan indrømme afgiftspligtige personer momsfritagelse, til 100 000 EUR (KOM(2004) 728 endelig[5]). Forslaget ligger stadig på Rådets bord.

Kommissionen vurderer, at på mellemlang sigt vil det være mere hensigtsmæssigt at vedtage det forslag end at anvende en usammenhængende tilgang baseret på individuelle fravigelser. Kommissionen opfordrer derfor Rådet til at genoptage forhandlingerne om forslaget.

Overensstemmelse med andre EU-politikker og -mål

Foranstaltningen er i overensstemmelser med Unionens målsætninger for små virksomheder som fastsat i Kommissionens meddelelse Tænk småt først - En "Small Business Act" for Europa (KOM(2008) 394 af 25. juni 2008).

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Ikke relevant.

Ekspertbistand

Der har ikke været behov for ekstern ekspertbistand.

Konsekvensanalyse

Afgørelsen tager sigte på at videreføre en forenklingsforanstaltning, som fjerner mange af momsforpligtelserne for virksomheder med årlig omsætning, der ligger under en vis tærskel, og hæve denne tærskel fra 30 000 til 65 000 EUR.

Da undtagelsen har begrænset rækkevidde og varighed, vil følgerne under alle omstændigheder være begrænsede.

3. JURIDISKE ASPEKTER AF FORSLAGET

Resumé af forslaget

Tilladelse til Den Italienske Republik til fortsat at anvende en foranstaltning, som fraviger direktiv 2006/112/EF, ved indførelsen af en forenklingsforanstaltning for virksomheder, hvis årlige omsætning ikke overstiger en vis tærskel, og hæve denne tærskel til 65 000 EUR.

Retsgrundlag

Momsdirektivets artikel 395.

4. BUDGETMÆSSIGE KONSEKVENSER

Forslaget har ingen konsekvenser for EU’s budget, eftersom Italien vil gennemføre en kompenserende beregning i henhold til artikel 6 i Rådets forordning (EØF, Euratom) nr. 1553/89[6].

5. YDERLIGE OPLYSNINGER

Forslaget indeholder en udløbsklausul.

2013/0299 (NLE)

Forslag til

RÅDETS GENNEMFØRELSESAFGØRELSE

om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[7], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev registreret i Kommissionen den 8. april 2013 anmodede Italien om tilladelse til at indføre en foranstaltning, som fraviger artikel 285 i direktiv 2006/112/EF, for fortsat at afgiftsfritage afgiftspligtige personer, hvis årlige omsætning ligger under en vis tærskel, og at hæve denne tærskel fra 30 000 til 65 000 EUR. Ved hjælp af denne foranstaltning vil disse afgiftspligtige personer være fritaget for nogle af eller alle de momsmæssige forpligtelser, som er omhandlet i afsnit XI, kapitel 2-6, i direktiv 2006/112/EF.

(2) Kommissionen underrettede ved brev af 10. juni 2013 de øvrige medlemsstater om Italiens anmodning. Ved brev af 14. juni 2013 underrettede Kommissionen Italien om, at den rådede over alle de oplysninger, den fandt nødvendige for at kunne vurdere anmodningen.

(3) Medlemsstaterne har allerede adgang til en særlig ordning for små virksomheder i henhold til afsnit XII i direktiv 2006/112/EF. Den videreførte ordning fraviger kun momsdirektivets artikel 285 for så vidt angår Italien, i det omfang tærsklen for den årlige omsætning er højere end tærsklen på de 5 000 EUR.

(4) Rådets beslutning 2008/737/EF af 15. september 2008[8] gav Italien tilladelse til som en fravigelsesforanstaltning indtil den 31. december 2010 at indrømme afgiftsfritagelse til afgiftspligtige personer, hvis årsomsætning ikke overstiger 30 000. Fravigelsen blev efterfølgende forlænget til den 31. december 2013 ved Rådets afgørelse 2010/688/EU[9]. Da tærsklen har medført en begrænsning af momsforpligtelserne for mindre virksomheder, bør Italien indrømmes tilladelse til at anvende foranstaltningen for endnu en begrænset periode og hæve tærsklen til 65 000 EUR. Afgiftspligtige personer kan stadig vælge den normale momsordning.

(5) For at gøre foranstaltningen tilgængelig for et større antal SMV'er og derved forfølge målsætningerne i Kommissionens meddelelse Tænk småt først - En "Small Business Act" for Europa (KOM(2008) 394 af 25. juni 2008) bør Italien indrømmes tilladelse til at hæve den tærskel for årlig omsætning, under hvilken visse afgiftspligtige personer kan momsfritages, fra 30 000 til 65 000 EUR.

(6) Kommissionens forslag til Rådets direktiv om ændring af direktiv 77/388/EØF af 29. oktober 2004[10] om forenkling af de momsmæssige forpligtelser indeholder bestemmelser, der giver medlemsstaterne mulighed for at fastsætte en tærskel for, hvor stor en årlig omsætning der kan gives momsfritagelse for, idet den dog ikke må overstige 100 000 EUR eller modværdien heraf i national valuta, med mulighed for årlig regulering. Italiens anmodning om en videreførelse er forenelig med forslaget, som det endnu ikke er lykkedes Rådet at nå til enighed om.

(7) Ifølge Italiens oplysninger vil den hævede tærskel have en ubetydelig virkning på de samlede afgiftsindtægter fra det endelige forbrug.

(8) Fravigelsen får ingen indvirkning på EU's egne indtægter fra merværdiafgift —

VEDTAGET DENNE AFGØRELSE:

Artikel 1

Uanset artikel 285 i direktiv 2006/112/EF gives Italien tilladelse til at afgiftsfritage afgiftspligtige personer, hvis årlige omsætning ikke overstiger 65 000 EUR.

Italien kan hæve loftet for at fastholde fritagelsens værdi i faste priser.

Artikel 2

Denne afgørelse får virkning på dagen for meddelelsen.

Denne afgørelse finder anvendelse fra den 1. januar 2014 til den dato, hvor et direktiv om ændring af de tærskler for den årlige omsætning, under hvilke afgiftspligtige personer kan fritages for moms, træder i kraft, eller til den 31. december 2016, alt efter hvilken dato der kommer først.

Artikel 3

Denne afgørelse er rettet til Den Italienske Republik.

Udfærdiget i Bruxelles, den […].

På Rådets vegne

Formand

[1] EFT 71 af 14.4.1967, s. 1303-1312.

[2] EUT L 249 af 18.9.2008, s. 13-14.

[3] EUT L 294 af 12.11.2010, s. 12-13.

[4] EUT C 24 af 29.1.2005, s. 10.

[5] http://eur-lex.europa.eu/LexUriServ/LexUriServ.do?uri=COM:2004:0728:FIN:DA:PDF.

[6] EFT L 155 af 7.6.1989, s. 9-13.

[7] EUT L 347 af 11.12.2006, s. 1.

[8] EUT L 249 af 18.9.2009, s. 13-14.

[9] EUT L 294 af 12.11.2010, s. 12-13.

[10] KOM(2004) 728 endelig. EUT C 24 af 29.1.2005, s. 10.